**UGOVOR O SUBAGENTURI**

Zaključen i potpisan u Beogradu dana **28.10.2019.** godine između:

1. Preduzeća za turizam, unutrašnju i spoljnu trgovinu **»R-TOURS» COMPANY DOO** iz Beograda, sa sedištem u ulici Kneginje Zorke br.10, PIB 100299165, mat.br.17078917, Licenca OTP 22/2010 od 15.01.2016. koga zastupa direktorka Kasija ČITAKOVIĆ (u daljem tekstu **Organizator putovanja)**

i

2. **PREDUZEĆA ZA TURIZAM, TRGOVINU I USLUGE “ …………………“ D.O.O.** iz Beograda, ............, PIB ............., matični broj .......... licenca OTP ...... od........ koga zastupa direktor ............(u daljem tekstu **Subagent**).

Član 1.

**Organizator putovanja** i **Subagent** zaključuju ovaj Ugovor kako bi na osnovu zajedničkog nastupa na tržištu ostvarili širi plasman ponude turističkih usluga obe ugovorne strane i time postigli veći poslovni efekat za obe ugovorne strane.

Član 2.

**Organizator putovanja** se obavezuje da programe u okviru svoje delatnosti (uključujući brošure, štampane programe, prospekte....) i druge potrebne materijale i informacije stavi na raspolaganje **Subagentu** kao i da o svakoj izmeni cene i programa obavesti **Subagenta.**

Član 3.

**Subagent** se obavezuje da zahteve za potvrdu rezervacije, sa potpisom putnika, dostavlja **Organizatoru putovanja** putem maila ili faxa, s tim što je u obavezi da prethodno proveri slobodne kapacitete i važeći cenovnik.

**Subagent** je u obavezi da u zahtevu za potvrdu rezervacije navede:

1. Za sve korisnike usluga pojedinačno: ime i prezime, datum rođenja, broj pasoša, broj telefona (i fiksnog i mobilnog),

2. Termin korišćenja i specifikaciju usluga,

3. Obračun prodajne cene,

4. Ugovoren način prevoza (mesto polaska),

5. Sve posebne zahteve korisnika usluge.

**Organizator putovanja** je dužan zahtev za potvrdu rezervacije potvrdi najkasnije u roku od 24 časa, ili da u istom roku **pismeno** izvesti SUBAGENTA o nemogućnosti potvrde.

**Subagent** je dužan da uzvrati potpisanu i overenu potvrdu rezervacije/ugovor mailom ili faxom.

Član 4.

Cene aražmana su izražene u evrima, a obračun uplata se vrši u dinarskoj protivvrednosti prema srednjem kursu NBS, na dan uplate.

**Subagent** se obavezuje da će naplatu prodatih aranžmana, iz predmeta ovog Ugovora, vršiti na sopstvenim dokumentima (priznanicama) ili preko žiro računa i da će istu uplaćivati na žiro račun Organizatoru putovanja u roku od 48 sati od prijema uplate. Sve bankarske provizije nastale po osnovu plaćanja aranžmana platnim karticama padaju na teret **Subagenta**.

**Subagent** je dužan da izvrši uplatu Organizatoru putovanja u iznosu koji je iskazan na predračunu.

Čekove građana sa odloženim datumom dospeća, subagent je dužan da dostavi ORGANIZATORU PUTOVANJA, odmah po prijemu, sa uredno popunjenom specifikacijom. Čekovi moraju biti potpisani sa naznačenim iznosom mesečne rate. **Subagent** je u obavezi da korisniku usluge izda fiskalni račun na celokupnu vrednost aranžmana i da dostavi pisanim putem **Organizatoru putovanja** broj fiskalnog računa i datum izdavanja istog**.**

Član 5.

**Organizator putovanja** se obavezuje da će **Subagentu** odobriti proviziju za prodate aranžmane u dogovorenom iznosu **odnosno procentu**. Prilikom uplate avansa **Subagent** zadržava dogovorenu proviziju, za određene aranžmane, dok je cena aviokarata netto.

Član 6.

**Subagentu** se, nakon izmirenja svih obaveza (najkasnije 7 dana pre polaska), dostavlja vaučer, koju korisnik usluga mora imati kod sebe na početku korišćenja ugovorenih usluga.

**Organizator putovanja** nije dužan niti obavezan da pristupi realizaciji aranžmana odnosno izvrši usluge za **Subagentovog** korisnika usluga ukoliko nije ispoštovan rok i obim plaćanja ili ukoliko mu **Subagent** nije na odgovarajući način prezentovao dokaz o uplati aranžmana.

Član 7.

**Organizator putovanja** je obavezan da poštuje i primenjuje svoje otkazne uzanse, pa ovu obavezu prenosi i na **Subagenta**.

Član 8.

**Subagent** se obavezuje:

1. da primi prospekte i flajere od Organizatora putovanja i da blagovremeno zatraži novu količinu kada primljeni budu podeljeni potencijalnim putnicima;

2. da u programu putovanja ili potvrdi o putovanju, naznači svojstvo u kome nastupa (svojstvo **Subaganta**), a u protivnom **Subagent** se smatra organizatorom putovanja;

3. da svakom putniku neposredno uruči program putovanja i opšte uslove putovanja Organizatora putovanja i svoje opšte uslove putovanja, kao i da ga upozna sa sadržinom programa putovanja, korišćenja smeštaja tokom putovanja, servisima koji su na raspolaganju putnicima, mogućnostima za držanje životinja, okolnim turističkim atrakcijama, pravima putnika i drugim okolnostima, bitnim za putovanje;

4. da od svakog putnika pribavi svojeručnim ili elektronskim potpisom overenu izjavu da su mu uručeni opšti uslovi putovanja i program putovanja, te potvrda o garanciji putovanja;

5. da svakom putniku izda potvrdu o putovanju iz koje će se videti da on istupa kao posrednik, kao i broj licence organizatora putovanja;

6. da **odmah** po saznanju za promene programa putovanja, cene, polaska aviona ili drugih činjenica i podataka vezanih za realizaciju aranžmana obavesti o tome svakog korisnika usluga, a u suprotnom da **Organizatoru putovanja** nadoknadi svu nastalu štetu koju bi on pretrpeo zbog nepoštovanja ove obaveze оd strane **Subaganta**;

7. da obavesti Organizatora putovanja o svim izmenama ili otkazu aranžmana koje učini korisnik;

8. da pismenim putem obavesti Organizatora putovanja o svakom otkazivanju putovanja odmah nakon usmenog otkazivanja.

9. da sa svakim putnikom koji otkaže boravak reši pitanje povraćaja uplaćenih sredstava uz zadržavanje dela uplaćenog iznosa u skladu sa zakonom i opštim uslovima putovanja Organizatora putovanja i Posrednika, ne čekajući na povraćaj sredstava od Organizatora putovanja;

10. da primi uplate od putnika i u roku od 2 dana od dana prijema uplate prenese pripadajući iznos na račun Organizatora putovanja, zadržavajući za sebe proviziju za koju će ispostaviti račun Organizatoru putovanja.

11. da odmah po prodaji putovanja obavesti Organizatora putovanja o svakom prodatom putovanju i dostavi mu podatke o putnicima;

12. da sačini listu putnika za svako putovanje i dostavi je Organizatoru putovanja najkasnije 7 dana pre otpočinjanja putovanja;

13. da ukoliko korisnik usluge preda **Subagentu** pismene prigovore (sa tačno naznačenim datumom prijema), istog dana isti prosledi **Organizatoru putovanja** faxom, a zatim prosledi original putem pošte, kako bi **Organizator putovanja** mogao postupiti u skladu sa zakonskim obavezama.

14. da obaveštava Organizatora putovanja o svemu što je bitno za ispunjenje obaveza iz ovog ugovora;

**Subagent** je dužan da sva putovanja Organizatora putovanja koja prodaje, prodaje po identičnoj ceni i drugim uslovima po kojima ih prodaje Organizator putovanja.

**Subagent** je dužan da sve obaveze ispuni sa pažnjom dobrog privrednika, i da prilikom ispunjenja obaveza štiti i ugled Organizatora putovanja, kao i da istakne u svom objektu na vidnom mestu reklamni materijal Organizatora putovanja koji će od njega dobiti, a koji se može preuzeti bez naknade.

U slučaju nepoštovanja uslova **Subagent** je dužan da nadoknadi štetu Organizatoru putovanja u punom iznosu aranžmana.

Član 9.

Ovaj Ugovor se zaključuje na neodređeno vreme, a može se obostrano raskinuti uz pismeno obaveštenje o raskidu i to sa otkaznim rokom 30 dana s tim da se svaka ugovorna strana obavezuje da izvrši sve preuzete obaveze koje proizilaze iz realizacije ovog Ugovora.

Član 10.

Ugovorne strane se obavezuju da saradnju isključivo ostvaruju u pismenom obliku, putem pisma, fax-a ili e-maila s tim što će svaki telefonski dogovor između njih biti obavezno i pismeno potvrđen.

Član 11.

Na sve što nije utvrđeno ovim Ugovorom primenjivaće se odredbe Zakona o obligacionim odnosima i Zakona o turizmu.

Sve sporove koji budu nastali iz ovog ugovora, ugovorne strane će pokušati da reše mirnim putem (sporazumno), a u slučaju spora nadležan je sud u Beogradu.

Član 12.

Ugovor je sačinjen u 2 (dva) istovetna primerka, po 1 (jedan) primerak za svaku ugovornu stranu. Ugovor stupa na snagu i primenjuje se od datuma potpisivanja.

**Za organizatora putovanja Za Subagenta**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Direktor Kasija ČITAKOVIĆ Direktor